Die Grendeltyd-Gesinsvergadering - Corona Krisissentrum
Tuis / COVID-19 / Die Grendeltyd-Gesinsvergadering
Ongetwyfeld het die Covid-19-grendeltyd nie net die beste eienskappe van gesinslede en eienskappe van gesonde gesinsdinamika na vore gebring nie, maar ook konflik ontketen tussen kinders en tieners wat hunker na vryheid en hul vriende aan die een kant, en ouers wat dissipline moet handhaaf en harmonie moet behou aan die ander kant.
Hoe moeilik ook al, die konflik moet aangespreek word en die beste manier waarop dit gedoen kan word, is om 'n amptelike vergadering te belê met jou gesin – dit kan dien as 'n bekendstelling tot vergaderingprosedures in die korporatiewe wêreld.
Vra jouself af wat jy met hierdie vergadering wil bereik. Is jou verwagtinge realisties? Hoe gaan jy wys dat jy jouself en ander met respek en waardigheid bejeën?
Belê die vergadering. Bepaal 'n tyd en plek, byvoorbeeld om die eetkamertafel. Omskryf die probleem wat in die gesin na vore gekom het, byvoorbeeld versuim van pligte, onbedagsame gedrag of ongelyke werksverdeling. Stel 'n tydsduur vir die vergadering vas, byvoorbeeld 'n maksimum van 45 minute. Vra dat selfone in die slaapkamers gelos word; elke persoon se volle aandag word vereis. Verwag teenkanting en verskonings van jou tieners, maar hou by die besluit en gee genoeg kennisgewing vir wanneer die vergadering beplan is. Wees tegemoetkomend en vra jou tieners wanneer die vergadering nie sal inmeng met hul sosialemedia-afsprake of met hul geliefde TV-programme nie, maar stel dit dat almal tyd sal moet inruim of 'n plesier verbeur om die vergadering by te woon. Indien moontlik, stel elkeen skriftelik of deur 'n e-pos in kennis van die vergadering – ouers ingesluit.
Voorsitterskap en Agenda. Tree op as voorsitter van die vergadering en stel dit duidelik wat op die agenda is: dat as gevolg van die grendeltyd elkeen stres op sy eie manier probeer hanteer maar dat dit net normaal is om op mekaar se senuwees te werk en laks te raak. Laat jou gesin veilig voel deur te sê dat almal geregtig is op 'n opinie, dat jy gaan luister en jou kinders en eggenoot se opinies ernstig opneem en dat jy dieselfde van hulle verwag. Stel dit duidelik dat jy nie gaan preek, jouself herhaal of iemand oordeel nie – en hou daarby.
Lê die reëls vir die vergadering neer:
Niemand mag uit sy beurt uit praat nie.
Niemand mag sê die ander persoon is verkeerd en hy/sy is reg nie.
Beledigende gedrag soos oë-rollery en sugte en negatiewe lyftaal sal nie geduld word nie.
Elkeen in die gesin sal ten minste een ding moet verander om die omstandighede beter te maak vir almal.
Ons moet saamleef in 'n beperkte spasie, probeer dus om by 'n harmonieuse bestemming uit te kom.
Prosedure: gee aan elkeen 'n vel papier en vra dat hulle response tot die volgende vrae neerskryf; gee hulle 'n vasgestelde tyd daarvoor. Kinders wat te jonk is om te skryf kan aan jou dikteer wat hulle wil sê.
Beskryf spesifiek wat jou frustreer.
Watse verandering ten opsigte daarvan wil jy graag sien?
Is daar iets wat jy doen wat bydra tot die probleem? Indien wel, is dit iets wat jy bereid sal wees om te verander?
Sal jou voorgestelde veranderinge haalbaar wees of nie? Hoekom dink jy so?
Bring deelnemers terug na die tafel toe binne 'n bepaalde tydsbestek en vra elkeen om sy/haar respons te lees; lede kan aantekeninge maak waarop hulle later vrae kan vra of antwoord.
Deelnemers kan dan kommentaar lewer met bepaling by bogenoemde reëls, maar mag slegs deur die "voorsitter" praat. Besluit op 'n werkbare oplossing vir die probleme wat genoem is en probeer so ver moontlik dat almal hulle daartoe verbind.
Opsomming en slot:
Elke persoon neem een minuut om te sê 1) wat hy/sy graag wil hê die ander moet onthou van wat hy/sy gesê het; 2) wat hy/sy gehoor het van die ander persone wat belangrik is om te onthou.
Dit sal onrealisties wees om met een vergadering konflik te hanteer; volg die volgende dag alles kortliks op en hou weer vergadering om die sukses van die ondernemings te bespreek of om beter oplossings te vind.
Op die oomblik is jou doelstelling 'n konfliklose naasbestaan; mettertyd sal jy en jou gesin met dankbaarheid en respek kan terugkyk hoe julle as 'n span deur 'n ongekende en moeilike tyd gekom het.